2de vlaag: Syfers wys virus verslap nog nie sy wurggreep | Netwerk24
Deur Meghan Lawrence 21 Januarie 2021 12:13
Suid-Afrika se Covid-19-gevalle en -sterftes het sedert die tweede vlaag einde verlede jaar begin het, die hoogte in geskiet terwyl die land se infeksies ook in hierdie tydperk die 1 miljoen-kerf verbygesteek het.
Dr. Zweli Mkhize, minister van gesondheid, het op 9 Desember 2020 bekend gemaak die land bevind homself in die greep van 'n tweede vlaag van die Covid-19-pandemie.
Suid-Afrika het enkele dae later op 16 Desember vir die eerste keer sedert die eerste vlaag verlede herfs meer as 10 000 nuwe Covid-gevalle aangemeld.
Die land se Covid-syfers het vandaar die hoogte ingeskiet. Rekordgetalle nuwe gevalle en sterftes is in die tydperk van 16 Desember tot 16 Januarie aangemeld.
Mkhize het op 31 Desember, enkele ure voordat die Nuwejaar aangebreek het, bekend gemaak dat Suid-Afrika vir die eerste keer sedert die aanvang van die pandemie die 18 000-kerf vir nuwe gevalle oorskry het.
Die gevalle het daarna ietwat afgeneem totdat daar op 6 Januarie 'n nuwe rekord van 21 832 nuwe infeksies aangemeld is. Die hoogste tot nog toe, het Mkhize benadruk.
Maar twee dae later was daar meer: 21 980 nuwe infeksies.
Vandaar het gevalle geleidelik begin afneem totdat Suid-Afrika op 16 Januarie 13 973 nuwe gevalle aangemeld het.
Vir 'n paar dae vandeesweek is minder as 10 000 nuwe gevalle per dag aangemeld, maar Woensdag is die 12 000-kerf weer oorskry.
Sterftes in 2de vlaag
In die tweede vlaag het sterftes ook aansienlik toegeneem met die somber mylpaal van meer as 800 sterftes op 6 Januarie. Op dié dag het die nasionale departement van gesondheid bekend gemaak dat 844 sterftes aangemeld is. Daar is egter duidelik gemeld dat die getal agterstallige sterftes in die Oos-Kaap wat terugdateer na 2020 bygetel is.
Tog, enkele dae later op 13 Januarie het die departement weer meer as 800 nuwe sterftes aangemeld, 'n merkbare styging van die vorige dag se 300 sterftes. Hierdie keer was daar geen verwysing na 'n konsolidasie van ou syfers nie.
As daar gekyk word na die data wat elke dag deur die departement van gesondheid vrygestel word, is die gemiddelde getal sterftes per dag 412 in die tydperk van 16 Desember tot 16 Januarie.
Tussen 1 Januarie en 20 Januarie het Suid-Afrika gemiddeld 15 613 nuwe gevalle per dag aangemeld en tussen 16 Desember en 16 Januarie gemiddeld 14 124 nuwe gevalle per dag. Die land het tussen 22 Desember en 20 Januarie gemiddeld 14 263 nuwe daaglikse gevalle aangemeld.
Die Nasionale Instituut vir Oordraagbare Siektes (Nios) sê Suid-Afrika se infeksiekoers het op 20 Januarie op 2 297 nuwe Covid-gevalle per 100 000 van sy bevolking gestaan.